DA Den Europæiske Unions Tidende C 250/7

Vigtig meddelelse til pensionsopsparingsinstitutter (»tredje søjle«)

(2008/C 250/04)

Offentlige og private pensionsinstitutter, der tilbyder supplerende pensionsordninger, hvortil der betales frivillige bidrag, gøres herved opmærksom på de muligheder, ændringen af artikel 12 i bilag VIII til vedtægten for tjenestemænd ved De Europæiske Fællesskaber som følge af Rådets vedtagelse den 22. marts 2004 af forordning (EF, Euratom) nr. 723/2004 (EUT L 124 af 27.4.2004, s. 1) giver i den henseende.

Inden denne ændring kunne de ansatte, der forlader en EU-institution uden at have optjent ret til alderspension, få udbetalt de pensionsrettigheder, de havde optjent i tjenesteperioden ved Fællesskaberne i form af udtrædelsespenge, men de nye bestemmelser forpligter dem oftest til at anmode om en overførsel af deres rettigheder til deres nye pensionsordning, en privat forsikring eller en pensionsfond.

Førnævnte forordning medførte samtidig andre ændringer af vedtægten, bl.a. oprettelsen af en ny kategori af ikke-fastansat personale, nemlig kontraktansatte.

Kombinationen af disse to ændringer og det forhold, at varigheden af ikke-fastansat personales tjenesteperiode i princippet er begrænset, har medført, at et allerede stort antal tidligere ansatte leder efter pensionsinstitutter, der vil modtage og på længere sigt forvalte de pensionsrettigheder, de har optjent ved Fællesskaberne.

Selv om de i henhold til artikel 11, stk. 1, i bilag VIII til vedtægten har mulighed for at overføre disse rettigheder til pensionsordninger, de tidligere ansatte tilknyttes i medfør af deres nye erhvervsaktiviteter efter afslutningen af deres tjenesteperiode ved Fællesskaberne, er det imidlertid undertiden ikke let for dem at gøre det. Parallelt hermed støder de berørte personer på store problemer med at finde et privat pensionsinstitut, der garanterer, at de fire betingelser (i-iv) i artikel 12, stk. 1, litra b), i bilag VIII til vedtægten, overholdes. Der er tale om følgende betingelser:

i) at der ikke skal tilbagebetales kapital

ii) at der udbetales en månedlig rente tidligst fra det 60. år og senest fra det 65. år

iii) at der foretages udbetalinger til efterladte

iv) at der kun gives tilladelse til en overførsel til en anden forsikring eller en anden fond, hvis der gælder samme betingelser som i punkt i), ii) og iii).

En af årsagerne til de problemer, tidligere ansatte støder på, er sandsynligvis, at pensionsinstitutterne ikke kender til eksistensen og de potentielle følger af denne særlige bestemmelse i vedtægten for tjenestemænd ved De Europæiske Fællesskaber. Det skal i den forbindelse understreges, at da vedtægten som allerede nævnt er en rådsforordning, finder den direkte anvendelse i alle medlemsstater, uden at det er nødvendigt at vedtage nationale gennemførelsesbestemmelser.

For at gøre det lettere for (tidligere) ansat personale at finde et pensionsinstitut, der kan modtage de pensionsrettigheder, de har optjent under deres tjenesteperiode ved Fællesskaberne, ønsker Kommissionen at udarbejde en liste over pensionsinstitutter, der er interesseret i at tilbyde de pågældende personer pensionsopsparingsaftaler, der opfylder ovennævnte kriterier.

Det kan til orientering oplyses, at Kommissionens tjenestegrene pr. 1. september 2008 havde over 1 500 sager vedrørende overførsel af pensionsrettigheder liggende fra personer, der søgte et pensionsinstitut. På grundlag af de berørte sager er det gennemsnitlige beløb, der skal overføres, beregnet til ca. 18 000 EUR. Derudover er der ca. 900 ansatte, der hvert år forlader Fællesskabernes tjeneste fra alle EU-institutioner, og som skal have de pensionsrettigheder, de har optjent, overført.

Pensionsinstitutter, der er interesseret i at komme på den liste, der til orientering gives til tidligere ansatte ved De Europæiske Fællesskaber, skal sende en anmodning herom til Europa-Kommissionen. Anmodningen skal omfatte følgende:

— en officiel erklæring, der bekræfter, at pensionsinstituttet forpligter sig til dels at overholde de fire betingelser (i-iv) i artikel 12, stk. 1, litra b), i bilag VIII til vedtægten for tjenestemænd ved De Europæiske Fællesskaber i forbindelse med alle beløb, der repræsenterer pensionsrettigheder, og som overføres som sådanne, dels at lette gennemførelsen af de kompetente fællesskabsmyndigheders ret til kontrol i den forbindelse

— en kopi af tilladelsen fra det nationale finanstilsyn, som pensionsinstituttet henhører under

— en kopi af den standardkontrakt, der anvendes til udarbejdelsen af individuelle kontrakter, der specifikt har til formål på lang sigt at forvalte de beløb, der overføres i medfør af artikel 12, stk. 1, litra b), i bilag VIII til vedtægten for tjenestemænd ved De Europæiske Fællesskaber

— en tydelig beskrivelse af de eventuelle betingelser, der finder anvendelse på den tidligere ansattes opholdssted (eventuelt dennes efterladte/arvinger), og som er gældende ved optagelsen i pensionsinstituttet og/eller opgørelsen af pensionsrettighederne.

Anmodningen sendes til:

Commission européenne PMO 4 — secteur 3 Bureau 6/43 B-1049 Bruxelles

Eventuelle anmodninger om yderligere oplysninger sendes til samme adresse.

Bilag: kopi af artikel 11 og 12 i bilag VIII til vedtægten for tjenestemænd ved De Europæiske Fællesskaber.